Mittelmeer-Rundfahrt
D Mittelmeer-Rundfahrt (Tour méditeranéen, syt 2016 La Méditerranéenne) isch e franzesisch Etapperänne gsii. S het zue dr UCI Europe Tour in dr Kategori 2.1 ghert. Des Radränne, wu syter anne 1974 uusdrait woren isch, het draditionäll im Februar stattgfunde un isch vu vile bekannte Radprofi gärn as Yystig in d Saison brucht wore. Vu 1974 bis 1977 isch s unter em Name Trophée Méditerranéen veraastaltet wore. Dr Hauptinitiator un Sportlige Laiter vum Ränne isch dr ehmolig Tour de France-Siger Lucien Aimar gsii. S Ränne isch us fimf bis acht Etappe bstande, d Start- un Zilort sin in dr franzesische Mittelmeerregion gläge, in mänke Johr mit Abstächer an di italienisch Riviera. E Hegschtpunkt vum Ränne het fasch all Johr dr Aastig zum Mont Faron bi Toulon bote, wu vilmol as Zytfahre stattgfunde het. 

Dytschi Siger sin dr Rolf Gölz (1992), dr Jörg Jaksche (2004) un dr Jens Voigt (2005) gsi. Schwyzer Siger sin dr Tony Rominger (1989) un dr Stefan Mutter (1981) gsi. Rekordsiger isch dr Niderländer Gerrie Knetemann mit insgsamt drei Siig.

Anne 2015 isch s Ränne wäg eme Finanzstryt abgsait wore. Unter em neie Name La Méditerranéenne isch s Ränne 2016 as Dreiländerfahrt mit Etappe z Spanie, z Frankrych un z Italie durgfiert wore. Syt 2017 isch s nimi uusdrait wore.

Sigerlischt

Weblink 
 Offiziälli Websyte
Etapperenne
Ehemalige Velosportwettbewärb
Velosport z Frankrich
Sportveraastaltig z Frankrych